Suksesvolle kinders het dié agt karaktereienskappeDr. Danie Brink uitvoerende direkteur van Solidariteit Helpende Hand. Foto: Reint Dykema. … en skoolwiskunde help om minstens vier daarvan te bekom … In sy boek How Children Succeed: Confidence, Curiosity and the hidden power of Character, gee Paul Tough agt eienskappe wat kinders suksesvol maak. Elke ouer en onderwyser (opvoedkundige is ’n baie beter benaming) behoort baie in Tough se lys belang te stel. Ons is immers in die bedryf om kinders suksesvol te help maak, dan nie? Dus, hier is die lys: vasbyt, selfbeheer, lewenslus, sosiale intelligensie, dankbaarheid, optimisme, nuuskierigheid, uitgestelde bevrediging. Hoe kan wiskunde help om van hierdie karaktereienskappe te bekom? Vasbyt: Wiskunde is bekend as een van die moeilikste skoolvakke. Byna daagliks word leerders gekonfronteer met moeilike situasies wat hulle nie kan oplos nie en “vasbyt” raak deel van hulle voortbestaan. Gelukkig lei wiskunde gewoonlik tot ’n baie goeie “opbrengs” wanneer kinders vasbyt en die beloning lei dan tot verdere volharding. Selfbeheer: Om te beweeg van wiskunde wat jy ken, deur ’n tydperk van “wiskundige ongemak” waar jy te doen kry met die gebreke in jou kennis, tot by die ontdekking van nuwe kennis verg selfbeheersing. ’n Goeie wiskunde-onderwyser behoort leerders verkieslik daagliks deur hierdie wiskundige ongemak te neem (party van ons het lewenslange wiskundige ongemak). Leerders met selfbeheersing vaar goed en selfbeheersing word beloon deurdat hulle nuwe wiskunde aanleer wat die kennisgaping vul. Nuuskierigheid: Die wiskunde-sillabus is vol skatte wat ontdek kan word. Daagliks kom leerders te staan voor probleme. Nuuskierige kinders is dié kinders wat gou-gou moue oprol en die bul by die horings pak. Nuuskierigheid word beloon in die wiskunde-klaskamer en minder nuuskierige klasmaats sien gou die opbrengs op die “nuuskierigheidsbelegging” van hul maats. Uitgestelde bevrediging: “Sal ek eers my wiskunde-huiswerk doen, of eers saam met my maats gaan rugbybal skop?” Hierdie probleem is ’n daaglikse verskynsel vir wiskunde-studente wêreldwyd. Dié wat bevrediging uitstel, word beloon met sukses in die vak. Die ander vier karaktereienskappe word hoofsaaklik tuis aangeleer en hoe skrikwekkend dit ook al mag klink, hulle word hoofsaaklik deur gedragsnabootsing (modellering) van die ouers aangeleer, of nie. (“Maak soos ek sê, moenie maak soos ek maak nie!”)